Document ID: 32005D0854

ROZHODNUTIE EURÓPSKEHO PARLAMENTU A RADY č. 854/2005/ES
z 11. mája 2005
zakladajúce viacročný program Spoločenstva na podporu bezpečnejšieho používania internetu a nových online technológií
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 153 ods. 2,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s postupom ustanoveným v článku 251 zmluvy (2),
keďže:
(1)
Počet internetových pripojení a používanie nových technológií, ako sú napríklad mobilné telefóny, v Spoločenstve stále významne rastie. Pritom naďalej existuje nebezpečenstvo, najmä pre deti, a zneužívanie uvedených technológií a objavujú sa nové nebezpečenstvá a zneužitia. S cieľom podporiť využívanie príležitostí, ktoré ponúka internet a nové online technológie, sú potrebné aj opatrenia na podporu ich bezpečnejšieho používania a ochranu konečného užívateľa pred nevyžiadaným obsahom.
(2)
Akčný plán eEurope 2005, ktorý rozvíja lisabonskú stratégiu, má za cieľ stimulovať bezpečné služby, aplikácie a obsah, založené na široko dostupnej širokopásmovej infraštruktúre. K jeho cieľom patrí bezpečná informačná infraštruktúra, vývoj, analýza a rozširovanie najlepších postupov, referenčného porovnávania a mechanizmus koordinácie elektronických politík.
(3)
Legislatívny rámec vytvorený na úrovni Spoločenstva na riešenie problémov týkajúcich sa digitálneho obsahu v informačnej spoločnosti teraz zahŕňa pravidlá týkajúce sa online služieb, najmä nevyžiadaných reklamných e-mailov v smernici o súkromí a elektronických komunikáciách (3), dôležitých aspektov zodpovednosti poskytovateľov sprostredkovateľských služieb v smernici o elektronickom obchode (4), odporúčania pre členské štáty, hospodárske odvetvie a dotknuté strany a Komisiu, spolu s indikatívnymi usmerneniami o ochrane neplnoletých osôb v odporúčaní 98/560/ES (5).
(4)
Jednostaj bude existovať potreba konať v oblasti obsahu s možným škodlivým účinkom na deti alebo obsahu nevyžiadaného konečným užívateľom a v oblasti nezákonného obsahu, najmä detskej pornografie a rasistického materiálu.
(5)
Dosiahnuť medzinárodnú dohodu o právne záväzných základných pravidlách je žiaduce, ale nebude sa dať ľahko splniť. I v prípade, že sa takáto dohoda dosiahne, sama osebe nebude stačiť na zabezpečenie vykonávania pravidiel alebo na zabezpečenie ochrany tých, ktorí sú vystavení riziku.
(6)
Akčný plán Bezpečnejší internet (1999 - 2004), prijatý rozhodnutím č. 276/1999/ES (6), zabezpečil financovanie Spoločenstvom, ktoré úspešne podnietilo rôzne iniciatívy a poskytlo európsku pridanú hodnotu. Ďalšie financovanie pomôže novým iniciatívam budovať na už vykonanej práci.
(7)
Naďalej sú potrebné praktické opatrenia na podporu oznamovania existencie nezákonného obsahu subjektom, ktoré majú právomoc vec riešiť, na podporu hodnotenia výkonnosti filtračných technológií a referenčného porovnávania takýchto technológií, rozširovania najlepších postupov pre kódexy správania, ktoré obsahujú všeobecne dohodnuté pravidlá správania, a na informovanie a vzdelávanie rodičov a detí o najlepšom spôsobe využívania potenciálu nových online technológií bezpečným spôsobom.
(8)
Na úrovni členských štátov je nevyhnutná činnosť zahŕňajúca široké spektrum účastníkov zo štátnej, regionálnej a miestnej správy, prevádzkovateľov sietí, rodičov, učiteľov a vedenia škôl. Spoločenstvo môže podnecovať najlepšie postupy v členských štátoch vykonávaním orientačnej funkcie tak v Európskej únii, ako aj medzinárodne, a poskytovaním podpory na referenčné porovnávanie, budovanie sietí a aplikovaný výskum na európskej úrovni.
(9)
Nevyhnutná je aj medzinárodná spolupráca a možno ju podporiť, koordinovať, prenášať a uskutočňovať prostredníctvom sieťových štruktúr Spoločenstva.
(10)
Opatrenia, ktoré je Komisia oprávnená prijať v rámci vykonávacích právomocí, ktoré na ňu boli prenesené týmto rozhodnutím, sú v podstate riadiace opatrenia na vykonávanie programu s podstatnými dôsledkami na rozpočet v zmysle článku 2 písm. a) rozhodnutia Rady 1999/468/ES z 28. júna 1999, ktorým sa ustanovujú postupy na výkon vykonávacích právomocí prenesených na Komisiu (7). Tieto opatrenia by sa preto mali prijať v súlade s riadiacim postupom ustanoveným v článku 4 uvedeného rozhodnutia.
(11)
Komisia by mala zabezpečiť doplnkovosť a spolupôsobenie s príbuznými iniciatívami a programami Spoločenstva okrem iného tým, že zohľadní prácu, ktorú vykonávajú iné orgány.
(12)
Toto rozhodnutie upravuje na celé obdobie trvania tohto programu finančný rámec, ktorý tvorí v zmysle bodu 33 Medziinštitucionálnej dohody zo 6. mája 1999 medzi Európskym parlamentom, Radou a Komisiou o rozpočtovej disciplíne a zlepšení rozpočtového postupu (8) hlavný odkaz pre rozpočtový orgán počas každoročného rozpočtového postupu.
(13)
Keďže ciele tohto rozhodnutia, a to podpora bezpečnejšieho používania internetu a nových online technológií a boj proti nezákonnému obsahu a obsahu nevyžiadanému konečným užívateľom, nemožno uspokojivo dosiahnuť na úrovni členských štátov vzhľadom na prechodný charakter týchto otázok, ale z dôvodov európskeho rozsahu a dôsledkov činností ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku neprekračuje toto rozhodnutie rámec nevyhnutný na dosiahnutie týchto cieľov.
(14)
Toto rozhodnutie rešpektuje základné práva a dodržiava zásady uznané v Charte základných práv Európskej únie, najmä v jej článkoch 7 a 8,
ROZHODLI TAKTO:
Článok 1
Cieľ programu
1. Toto rozhodnutie zakladá program Spoločenstva na obdobie rokov 2005 - 2008 na podporu bezpečnejšieho používania internetu a nových online technológií najmä deťmi a na boj proti nezákonnému obsahu a obsahu nevyžiadanému konečným užívateľom.
Program sa nazýva „Bezpečnejší internet plus“ (ďalej len „program“).
2. Na dosiahnutie cieľov programu uvedeného v článku 1 sa riešia tieto činnosti:
a)
boj proti nezákonnému obsahu;
b)
zaobchádzanie s nevyžiadaným a škodlivým obsahom;
c)
podpora bezpečnejšieho prostredia;
d)
zvyšovanie povedomia.
Postupy, ktoré sa majú vykonať v rámci týchto činností, sú uvedené v prílohe I.
Program sa vykonáva v súlade s prílohou III.
Článok 2
Účasť
1. Účasť na programe je otvorená právnickým osobám usadeným v členských štátoch.
Účasť je otvorená aj právnickým osobám usadeným v kandidátskych krajinách v súlade s platnými dvojstrannými dohodami alebo s dohodami, ktoré sa majú s týmito krajinami uzavrieť.
2. Účasť na programe môže byť otvorená právnickým osobám usadeným v štátoch EZVO, ktoré sú zmluvnými stranami Dohody o EHP, v súlade s ustanoveniami protokolu 31 k tejto dohode.
3. Účasť na programe môže byť otvorená, bez finančnej podpory Spoločenstva v rámci programu, právnickým osobám usadeným v tretích krajinách a medzinárodným organizáciám, ak takáto účasť účinne prispieva k vykonávaniu programu. Rozhodnutie umožniť takúto účasť sa prijme v súlade s postupom uvedeným v článku 4 ods. 2.
Článok 3
Právomoci Komisie
1. Komisia je zodpovedná za vykonávanie programu.
2. Na základe tohto rozhodnutia Komisia vypracuje pracovný program.
3. Pri vykonávaní programu Komisia v úzkej spolupráci s členskými štátmi zabezpečuje celkovú zhodu a doplnkovosť s inými príslušnými politikami Spoločenstva, programami a činnosťami, najmä s programami Spoločenstva na výskum a technologický rozvoj a programami Daphne II (9), Modinis (10) a eContentplus (11).
4. Komisia koná v súlade s postupom uvedeným v článku 4 ods. 2 na tieto účely:
a)
prijatie a úpravy pracovného programu;
b)
rozpis rozpočtových výdavkov;
c)
stanovenie kritérií a obsahu výziev na predkladanie návrhov v súlade s cieľmi ustanovenými v článku 1;
d)
vyhodnotenie projektov navrhnutých na základe výziev na predkladanie návrhov na financovanie Spoločenstvom, kde sa odhadovaná čiastka príspevku Spoločenstva rovná 500 000 EUR alebo ju presahuje;
e)
akékoľvek odchýlky od pravidiel stanovených v prílohe III;
f)
vykonávanie opatrení na vyhodnotenie programu.
5. Komisia informuje výbor uvedený v článku 4 o pokroku pri vykonávaní programu.
Článok 4
Výbor
1. Komisii pomáha výbor.
2. Ak sa odkazuje na tento odsek, uplatňujú sa články 4 a 7 rozhodnutia 1999/468/ES so zreteľom na ustanovenia jeho článku 8.
Lehota stanovená v článku 4 ods. 3 rozhodnutia 1999/468/ES je tri mesiace.
3. Výbor prijme svoj rokovací poriadok.
Článok 5
Monitorovanie a vyhodnotenie
1. S cieľom zabezpečiť efektívne využitie pomoci Spoločenstva Komisia zabezpečí, aby sa činnosti podľa tohto rozhodnutia predbežne posúdili, preskúmali a následne vyhodnotili.
2. Komisia monitoruje vykonávanie projektov patriacich do programu. Komisia vyhodnocuje spôsob, akým sa projekty uskutočňujú, a dosah ich vykonávania s cieľom zhodnotiť, či sa dosiahli pôvodné ciele.
3. Komisia predkladá správu o vykonávaní činností uvedených v článku 1 ods. 2 Európskemu parlamentu, Rade, Európskemu hospodárskemu a sociálnemu výboru a Výboru regiónov najneskôr do polovice roku 2006. V tomto kontexte Komisia predkladá správu o súlade čiastky na roky 2007 - 2008 s finančným výhľadom. Komisia, ak je to uplatniteľné, vykonáva potrebné kroky v rámci rozpočtových postupov na roky 2007 - 2008 s cieľom zabezpečiť súlad ročných rozpočtových prostriedkov s finančným výhľadom.
Na konci programu Komisia predkladá záverečnú hodnotiacu správu.
4. Komisia postupuje výsledky svojho kvantitatívneho a kvalitatívneho vyhodnotenia Európskemu parlamentu a Rade spolu s príslušnými návrhmi na zmenu a doplnenie tohto rozhodnutia. Výsledky sa postúpia pred predložením návrhu všeobecného rozpočtu Európskej únie na roky 2007 a 2009.
Článok 6
Finančné ustanovenia
1. Finančný rámec na vykonávanie činností Spoločenstva podľa tohto rozhodnutia na obdobie od 1. januára 2005 do 31. decembra 2008 sa týmto stanovuje na 45 miliónov EUR, z čoho je 20 050 000 EUR vyhradených na obdobie do 31. decembra 2006.
Na obdobie po 31. decembri 2006 sa čiastka považuje za potvrdenú, ak je pre túto etapu v súlade s platným finančným výhľadom na obdobie začínajúce sa rokom 2007.
Ročné rozpočtové prostriedky na obdobie rokov 2005 - 2008 povoľuje rozpočtový orgán v medziach finančného výhľadu.
2. Informatívny rozpis výdavkov je uvedený v prílohe II.
Článok 7
Nadobudnutie účinnosti
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
V Štrasburgu 11. mája 2005

Labels: 11
4
10
7
0
12
15